
Næsten hver anden virksomhed med forbindelser til Kina ønsker at mindske afhængigheden på strategisk vigtige områder, men ellers bevare handel og investeringer. Virksomhederne ser både muligheder og risici i relationen til Kina og bakker op om målrettede politiske indgreb. Kun få ønsker en generel told på kinesiske varer.
Danmark og EU skal mindske afhængigheden af Kina på strategisk vigtige områder og samtidig bevare mulighederne for handel og investeringer. Det er den mest udbredte holdning blandt virksomheder med forretningsmæssige forbindelser til Kina i en rundspørge i DI’s virksomhedspanel fra september 2026.Danske virksomheder vil mindske afhængighed af Kina på strategisk vigtige områder…

Næsten hver anden peger på denne kurs, hvor afhængigheden begrænses inden for blandt andet teknologi, energi, sundhed og kritiske råstoffer. Hver fjerde foretrækker at bevare en åben økonomisk relation og kun gribe ind ved konkrete sikkerhedsrisici fra kinesisk side.… mens der samtidigt opretholdes en åben økonomisk relation

Der er samtidig virksomheder, som ønsker at flytte flere aktiviteter væk fra Kina. Hver fjerde virksomhed med Kina-forbindelser foretrækker aktivt at flytte en større del af handel, produktion og teknologi til Danmark, EU eller nære allierede. Derimod ønsker stort set ingen at begrænse de økonomiske relationer med Kina mest muligt.Hver fjerde virksomhed med Kina-forbindelser vil aktivt flytte handel og produktion til nærmarkeder

Ønsket om at bevare de økonomiske forbindelser er ikke ensbetydende med opbakning til øget afhængighed. Kun 3 pct. foretrækker at udbygge samarbejdet, selv om det kan gøre virksomhederne mere afhængige af kinesiske markeder, leverandører og teknologi.Få vil udbygge samarbejdet, hvis øget afhængighed er prisen

Den samme overordnede prioritering går igen blandt samtlige virksomheder i undersøgelsen. Her ønsker knap fire ud af ti at mindske den strategiske afhængighed, men ellers bevare handel og investeringer. Det er dermed også den mest foretrukne tilgang, når virksomheder uden direkte forbindelser til Kina tælles med.
Konkurrence og geopolitiske spændinger udfordrer virksomhederne
Den balancerede kurs skal ses i lyset af, at virksomhederne både ser muligheder og risici i udviklingen i Kina. Næsten hver anden virksomhed med forretningsmæssige forbindelser til landet forventer, at øget konkurrence fra kinesiske virksomheder vil påvirke dem negativt i de kommende fem til ti år. Lige så mange forventer negative følger af geopolitiske spændinger.Hver anden med Kina-forbindelser forventer at blive påvirket negativt af kinesisk konkurrence

På samme tid ser knap hver fjerde muligheder i øget efterspørgsel på det kinesiske marked. Det er dobbelt så mange som de 12 pct., der forventer en negativ påvirkning. Blandt de virksomheder, der forventer at blive påvirket af øget kinesisk efterspørgsel, er der således overvægt af positive forventninger.Knap hver fjerde forventer at blive positivt påvirket af øget kinesisk efterspørgsel

Virksomhederne er også sårbare over for begrænsninger i adgangen til kinesiske varer. Tre ud af ti forventer, at det vil påvirke dem negativt, mens 8 pct. forventer en positiv påvirkning. En vanskeligere adgang til kinesiske varer kan således også have en pris for danske virksomheder med forbindelser til landet.Mindsket adgang til kritiske råstoffer vil påvirke tre ud af ti negativt

Virksomhedernes svar illustrerer de forskellige hensyn i forholdet til Kina. Et stærkere konkurrencepres og geopolitiske risici skal håndteres, samtidig med at kinesiske kunder og leverandører fortsat har betydning for forretningen.Virksomhedernes svar peger på en balanceret tilgang til Kina

Virksomhederne støtter målrettede indgreb
Ønsket om fortsatte økonomiske forbindelser til Kina går hånd i hånd med opbakning til politisk handling. Virksomhederne er blevet spurgt, hvilke handelspolitiske tiltag Danmark bør arbejde for i EU, også hvis tiltagene på kort sigt kan øge danske virksomheders omkostninger.
Godt halvdelen af virksomhederne med forretningsmæssige forbindelser til Kina støtter et forbud mod kinesiske investeringer i kritisk infrastruktur og teknologi. Det er det mest valgte tiltag. Dernæst følger et forbud mod statsstøttede kinesiske virksomheders adgang til offentlige udbud, som godt fire ud af ti støtter.Halvdelen støtter et forbud mod kinesiske investeringer i EU-infrastruktur og teknologi

Knap hver tredje virksomhed med Kina-forbindelser ønsker desuden, at EU oftere bruger told mod kinesiske varer, der sælges til kunstigt lave priser. Til sammenligning ønsker blot 3 pct. en generel told på 30 pct. på alle varer fra Kina.Hver tredje ønsker hyppigere brug af told på varer, der sælges til kunstigt lave priser

Der er dermed en tydelig forskel på opbakningen til målrettede indgreb og en bred toldmur. Virksomhederne efterspørger beskyttelse af kritiske områder og tiltag over for konkurrence på ulige vilkår. En generel told på kinesiske varer har langt mindre opbakning. Det samme mønster ses blandt samtlige virksomheder i undersøgelsen.Meget begrænset opbakning til generel told på kinesiske varer

Kina er både kunde og leverandør
De forskellige hensyn afspejler bredden i virksomhedernes forbindelser til Kina. Knap fire ud af ti virksomheder i undersøgelsen har en direkte forretningsmæssig relation til landet. Forbindelserne omfatter både salg, indkøb og aktiviteter i Kina.Fire ud af ti har forretningsmæssige forbindelser til Kina

Indkøb fra kinesiske leverandører er den mest udbredte relation og omfatter hver fjerde virksomhed i undersøgelsen. Omtrent hver ottende har salg eller eksport til Kina, mens 7 pct. har produktion i landet. Virksomhederne kan have flere typer forbindelser samtidig.Hver fjerde har kinesiske leverandører

Kinas rolle som leverandør er dermed en væsentlig del af virksomhedernes relation til landet. Det understreger, at den økonomiske forbindelse rækker ud over mulighederne for afsætning på det kinesiske marked. Adgangen til kinesiske varer er også en del af den forretning, virksomhederne ønsker at bevare, samtidig med at risici og ulige konkurrencevilkår håndteres.

Sådan har vi gjort
Analysen bygger på en rundspørge i DI’s virksomhedspanel med 460 besvarelser, der beskæftiger ca. 57.000. Heraf har 173 virksomheder direkte forretningsmæssige forbindelser til Kina, og står for 32.300 beskæftigede. Spørgsmålet om forventede påvirkninger i de kommende fem til ti år vises alene for denne gruppe. Spørgsmålene om den overordnede tilgang og konkrete handelspolitiske tiltag sammenligner virksomheder med Kina-forbindelser med samtlige respondenter.
De omtalte andele er uvægtede. Virksomhederne har kunnet angive flere typer forretningsmæssige relationer til Kina. Forventningerne beskriver virksomhedernes egne vurderinger af den fremtidige påvirkning.

